Departement veroordeel boelie-voorval(Argieffoto ter illustrasie.) Die departement van onderwys in Mpumalanga het ŉ boelievoorval veroordeel wat Vrydag by die Elukhanyisweni Secondary School in Emalahleni plaasgevind het. In ŉ video van die voorval wat wyd op sosiale media gedeel is, slaan ŉ meisie ŉ ander leerder verskeie kere totdat ŉ omstander ingryp en die vermeende boelie begin terugslaan. “Die departement veroordeel dié voorval ten sterkste. Die beheerliggaam van die skool moet almal aanspreeklik hou wat by die voorval betrokke was,” sê Jasper Zwane, woordvoerder van die departement. Die departement het beamptes ontplooi om berading beskikbaar te maak aan die slagoffer en ander leerders wat negatief geraak is deur die voorval. “Die departement sal verwikkelings by die skool baie streng monitor.”